Na osnovu člana 6, člana 39 i člana 40 stav 4 Zakona o državnoj imovini ("Sl. list CG", br. 21/09 i 40/11), člana 4 i 29 Uredbe o prodaji i davanju u zakup stvari u državnoj imovini ("Sl. list CG“, br. 44/10), člana 11 Uredbe o prodaji akcija i imovine putem javne aukcije ("Sl. list RCG“, br. 20/04) Odluke o pokretanju postupka za davanje u zakup poslovnog prostora u svojini Opštine Bar javnim nadmetanjem – aukcijom, donijetoj od strane predsjednika Opštine br. 01-018/21-1525/1 od 04.06.2021. godine i Rješenja Predsjednika opštine, broj: 01- 018/21-1511/1 od 04.06.2021. godine, Komisija za sprovođenje postupka javnog nadmetanja (aukcije), objavljuje

**JAVNI POZIV**

**za davanje u zakup poslovnog prostora u vlasništvu Opštine Bar**

**1. PREDMET I SVRHA ZAKUPA**

Predmet aukcije je poslovni prostor, površine 224 m2, upisan u listu nepokretnosti br. 97 KO Sutomore (u objektu Autobuske stanice), u svojini Opštine Bar, u obimu prava 1/1, sa namjenom: uslužne djelatnosti.

**2. PERIOD I POČETNA CIJENA ZAKUPA**

Poslovni prostor se daje u zakup na period od godinu dana sa mogućnošću produženja do najviše pet godina, od dana zaključenja ugovora o zakupu.

Početna, jednogodišnja, cijena zakupa poslovnog prostora, iz tačke 1. ovog poziva, iznosi **15.680,00 €.**

**3. OPŠTI USLOVI**

**Vrijeme i mjesto podnošenja prijava**

Pravo da učestvuju na javnom nadmetanju imaju sva domaća i strana pravna i fizička lica, ako su otkupili aukcijsku dokumentaciju, uplatili depozit i registrovali se kao učesnici na aukciji. Prijave za javno nadmetanje podnose se u zapečaćenom omotu Opštini Bar, na adresi Bulevar Revolucije br. 1, za Komisiju za sprovođenje postupka po javnom pozivu za davanje u zakup poslovnog prostora, sa naznakom "za javno nadmetanje - ne otvaraj".

Nemaju pravo učešća lica (pravna i fizička) koja prema Opštini Bar imaju zaostala dugovanja po osnovu zakupa, lokalne komunalne takse i drugih naknada, u skladu sa članom 25 stav 1 tačka 1 Uredbe o prodaji akcija i imovine putem javne aukcije.

Prijave se podnose u roku od 8 dana od dana objavljivanja javnog poziva u dnevnoj novini „Pobjeda“.

Učesnici postupka javnog nadmetanja dužni su uz prijavu dostaviti dokaz o uplati depozita u iznosu od 1.568,00 € (u visini od 10% od ukupnog iznosa početne, jednogodišnje, cijene zakupa za poslovni prostor), na žiro račun budžeta Opštine Bar broj: 510-80962330-80 otvoren kod „Crnogorske komercijalne banke“ AD Podgorica ili dostaviti garanciju poslovne banke, važeću na period od najmanje 3 mjeseca, bez prigovora i naplativu na prvi poziv na iznos depozita, kao i sljedeće podatke:

**za pravno lice:** naziv i sjedište pravnog lica, dokaz - rješenje o registraciji sa izvodom iz CRPS-a za domaća, odnosno dokaz o registraciji nadležnog organa matične države stranog ponuđača za strana pravna lica (original ili ovjerena kopija rješenja), ime i prezime direktora i njegov potpis, ovlašćenje-punomoćje za učestvovanje na javnom nadmetanju i kontakt telefon.

**za fizičko lice**: prezime, ime jednog roditelja i ime, adresu, jedinstveni matični broj i potpis, broj telefona, broj računa i naziv banke za povraćaj depozita, broj lične karte, odnosno broj pasoša stranog državljanina.

**Aukcijska dokumentacija**

Cijena otkupa aukcijske dokumentacije za predmetni poziv iznosi 100,00 € (stotinu eura).

Dokumentacija se može podići, nakon dostave dokaza o uplati naznačenog iznosa na žiro račun Opštine Bar br. 510-8096121-89 otvoren kod „Crnogorske komercijalne banke“ AD Podgorica, svakog radnog dana u periodu od 0800 – 1400 časova, u kancelariji br. 125 u Opštini Bar, Bulevar Revolucije br. 1.

**Datum, vrijeme i mjesto obilaska objekta**

Obilazak predmetnog poslovnog prostora u objektu Autobuske stanice u Sutomoru, sa zainteresovanim licima koja su prethodno otkupila aukcijsku dokumentaciju, izvršiće se dana, 10.06.2021. godine, sa polaskom u 1100 časova, ispred zgrade Opštine Bar.

Zainteresovani mogu izvršiti otkup aukcijske dokumentacije i podnijeti prijavu za učešće na javnom nadmetanju, na građanskom birou Opštine Bar, **zaključno sa 11.06.2021. godine do 1400 časova.**

**Vrijeme i mjesto održavanja registracije učesnika**

Registracija učesnika obaviće se u sali Opštine Bar, Bulevar Revolucije br. 1, dana 14.06.2021. godine sa početkom u 1100 časova.

**Vrijeme i mjesto održavanja javnog nadmetanja (aukcije)**

Davanje u zakup predmetnog poslovnog prostora vršiće se usmenim javnim nadmetanjem koje će se održati u prostorijama Opštine Bar, Bulevar Revolucije br.1, dana 14.06.2021. godine, sa početkom u 1130 časova.

**4.POSEBNI USLOVI**

**Postupak javnog nadmetanja (aukcije)**

Postupak javnog nadmetanja (aukcije) smatraće se uspjelim i u slučaju kada je dostavljena jedna ispravna prijava, a podnosilac prijave se registruje i prisustvuje aukciji u kom slučaju se lice koje je steklo status učesnika na aukciji proglašava zakupcem , a početna jednogodišnja cijena na aukciji može biti cijena jednogodišnjeg zakupa, s tim što ako učesnik odbije da prihvati početnu jednogodišnju cijenu zakupa, gubi pravo na povraćaj depozita.

Promjena raspona ponude u postupku javnog nadmetanja (aukcije), licitacioni korak, iznosi 100,00 €. Zakupcem se proglašava učesnik koji je ponudio najveću jednogodišnju cijenu, a njegova ponuda smatra se prihvaćenom ponudom za zakup predmetnog poslovnog prostora.

Postupak nadmetanja se završava ako niko od učesnika ni na treći poziv ne ponudi veću cijenu od do tada ponuđene najveće cijene. Ukoliko je najveću cijenu ponudio jedan ponuđač on se proglašava zakupcem, a ukoliko je više ponuđača ponudilo najveću cijenu, zakupcem se proglašava učesnik koji je prvi ponudio najveću postignutu cijenu. U slučaju da se za aukciju prijavilo više učesnika, a ni jedan ne ponudi cijenu veću od iznosa početne jednogodišnje cijene, u tom slučaju zakupcem se proglašava učesnik čija je prijava ranije pristigla.

Podnosioci prijava čije su prijave neblagovremene i nepotpune ne mogu učestvovati u javnom nadmetanju.

O početku, toku i završetku aukcije sastavlja se zapisnik na koji učesnik aukcije može uložiti prigovor, usmeno na zapisnik. Prigovor ne odlaže aukciju, a o osnovanosti prigovora odlučuje Komisija, neposredno po njegovom iznošenju. Odluka Komisije po prigovoru je konačna. Komisija proglašava zakupca i isto utvrđuje samim zapisnikom čiji se original dostavlja zakupcu nakon potpisivanja od strane članova Komisije, zakupca, zakupodavca i ostalih učesnika aukcije.

1. **NAČIN I USLOVI PLAĆANJA**

Zakupac je dužan da sa Opštinom Bar zaključi ugovor o zakupu u roku od 8 (osam) dana od dana održanog javnog nadmetanja (aukcije). U protivnom gubi pravo na zakup predmetne nepokretnosti.

Prvu jednogodišnju zakupninu za objekat, koju je zakupac ponudio, a zakupodavac prihvatio na javnom nadmetanju, zakupac plaća u roku od 90 dana od dana zaključenja osnovnog ugovora o zakupu poslovnog prostora. Aneksom ugovora produžiće se period zakupa sa izabranim zakupcem, s tim da iznos jednogodišnje zakupnine dospijeva za plaćanje protekom roka od 12 mjeseci od dana zaključenja osnovnog i aneksa ugovora o zakupu. Utvrđeni iznos zakupnine plaća se u roku od 7 dana od dana dospijeća.

Ukoliko zakupac ne zaključi ugovor o zakupu u predviđenom roku gubi pravo na povraćaj depozita. U tom slučaju, zakupodavac ima pravo da zaključi ugovor o zakupu predmetne nepokretnosti sa drugorangiranim ponuđačem javnog nadmetanja (aukcije), koji je ponudio drugu najveću cijenu jednogodišnjeg zakupa.

Uplaćeni depozit se uračunava u jednogodišnju cijenu zakupa, a ostalim učesnicima javnog nadmetanja (aukcije) se uplaćeni depozit  vraća u roku od 10 (deset) dana od dana održavanja aukcije.

Troškove izrade notarskog zapisa – Ugovora o zakupu snosi zakupac.

Bliže informacije mogu se dobiti svakog radnog dana u vremenu od 08,00 – 14,00 h od predsjednika komisije Aleksandra Glavanović i člana komisije Emine Hot, neposredno u prostorijama Opštine Bar, na I spratu, kancelarije broj 118 i 125, Bulevar Revolucije br.1, Bar ili na kontakt tel. +382 (0) 30 301 463 i 030 301 471.

Broj: 01-018/21-1511/2

Bar, 04.06.2021. godine

 **Komisija za sprovođenje postupka**

**davanja u zakup poslovnog prostora**

 Predsjednik

 Aleksandar Glavanović

**NAPOMENA: Javni poziv objavljen je u dnevnom listu „Pobjeda“,**

**dana 05.06.2021. godine**